Programul municipalității cunoscut publicului cu denumirea de “Modernizarea Sucevei de la Scara Blocului” continuă și în această perioadă, diverse lucrări fiind în diferite stadii de executare.
Astfel, viceprimarul Lucian Harșovschi a anunțat că acum se lucrează pe strada Miron Costin. Constant obiceiului său, Lucian Harșovschi a fost la fața locului și a purtat discuții cu riveranii care i-au semnalat unele aspecte, iar el a clarificat care ar fi de competența Primăriei Suceava și care cad în sarcina cetățenilor. În esență, zona care se află în modernizare include și porțiuni din spațiul pe care cetățenii au amenajat din proprie inițiativă locuri de parcare și, fiind improvizații, iscau uneori câteva inconveniente.
Lucian Harșovschi a precizat, referindu-se la porțiunea în cauză, că pe locurile care au fost acum integrate unitar într-un proiect nu se vor mai putea face alte intervenții. În general, lucrările care se fac în spatele sediului Poștei din zona Mărășești includ și acea porțiune de carosabil aflat la limita spațiului verde și care de-a lungul timpului a fost transformată în spațiu unde sucevenii își parcau mașinile, dar și așternerea covorului asfaltic, reabilitarea trotuarelor și accesul la scările de bloc.
Potrivit lui Lucian Harșovschi, la finalul lucrărilor va fi “o parcare cu acte în regulă”, ce va avea 49 de locuri de parcare. “De asemenea, pe lângă aceste lucrări mai modernizăm iluminatul stradal. Nu ne oprim aici. Continuăm!”, a ținut să precizeze Lucian Harșovschi. (D.P.)